NƆ́ HETOMI NƆ́ NƐ KƆƆ JIJƆHI KƐ APLETSIHI A HE
Benɛ Yesu ngɛ Oliv Yo ɔ nɔ ɔ, e tu yihewi nyɔngma amɛ kɛ sika nɛ nyɔmtsɛ ko kɛ ha e tsɔli ɔ he munyu. Mɛni nɛ e de kɛ gbe heto nɛ e ha e bɔfo ɔmɛ ngɛ sane nɛ a ya bi lɛ kɛ kɔ okadihi nɛ maa tsɔɔ e bami be, kɛ je nɛ ɔ nyagbe be ɔ he ɔ nya? E ngɔ nɔ́ hetomi nɔ́ ko kɛ gbe e munyu ɔ nya. Nɔ́ hetomi nɔ́ ɔ kɔɔ jijɔhi kɛ apletsihi a he.
Yesu je e munyu ɔ sisi ke: “Ligbi ɔ nɛ Nɔmlɔ Bi ɔ maa ba kaa matsɛ, nɛ bɔfo ɔmɛ tsuo maa piɛɛ e he kɛ ba a, jamɛ a be ɔ mi ɔ, e maa hi e matsɛ sɛ saminyayoo ɔ nɔ.” (Mateo 25:31) Yesu ha nɛ e pee heii kaa nɔ́ hetomi nɔ́ ɔ kɔɔ lɛ nitsɛ e he. Ejakaa e pɔɔ e he tsɛmi ke: “Nɔmlɔ Bi ɔ.”—Mateo 8:20; 9:6; 20:18, 28.
Mɛni be nɛ nɔ́ nɛ Yesu de ngɛ nɔ́ hetomi nɔ́ nɛ ɔ mi ɔ maa ba mi? Jamɛ a be ɔ ji be nɛ Yesu “maa ba kaa matsɛ,” nɛ bɔfohi maa piɛɛ e he, nɛ e maa hi e “matsɛ sɛ saminyayoo ɔ nɔ” ɔ nɛ. E sɛ hlami nɛ e de kaa “a maa na Nɔmlɔ Bi ɔ kaa e ma ngɛ bɔku mi kɛ he wami ngua, kɛ hɛ mi nyami,” nɛ hiɔwe bɔfo ɔmɛ maa piɛɛ e he. Mɛni be nɛ lɔ ɔ maa ba? Enɛ ɔ maa ba ngɛ ‘amanehlu ngua a’ se pɛ. (Mateo 24:29-31; Marko 13:26, 27; Luka 21:27) E ngɛ heii kaa nɔ́ nɛ e de ngɛ nɔ́ hetomi nɔ́ nɛ ɔ mi ɔ maa ba mi hwɔɔ se, be mi nɛ Yesu maa ba kaa matsɛ kɛ hɛ mi nyami ɔ. Ke e ba a, mɛni e ma ba pee?
Yesu tsɔɔ mi ke: ‘Ligbi ɔ nɛ Nɔmlɔ Bi ɔ maa ba a, a ma bua je ma amɛ tsuo a nya ngɛ e hɛ mi. Kɛkɛ ɔ, e ma gba a mi kaa bɔ nɛ to hyɛlɔ gbaa jijɔ, kɛ apletsi mi ɔ. E maa ngɔ jijɔ ɔmɛ ngɔ da e hiɔ nɔ, nɛ apletsi ɔmɛ maa da e muɔ nɔ.’—Mateo 25:31-33.
Yesu de ngɛ jijɔ ɔmɛ a he ke: “Kɛkɛ ɔ, matsɛ ɔ ma de nihi nɛ ngɛ e hiɔ nɔ ɔ ke, ‘Nyɛ nihi nɛ Tsaatsɛ gbaa nyɛ, nyɛɛ ba! Matsɛ yemi ɔ nɛ a dla ngɔ to nyɛ kɛ je be nɛ a to je ɔ sisi ɔ, nyɛ ba ngɔ.’” (Mateo 25:34) Mɛni he je nɛ Matsɛ ɔ maa kplɛɛ jijɔ ɔmɛ a nɔ ɔ?
Matsɛ ɔ tsɔɔ mi ke: “Hwɔ ye mi, nɛ nyɛ ha mi ní nɛ i ye; kuma ye mi, nɛ nyɛ ha mi nyu nɛ i nu; nubwɔ ji mi, nɛ nyɛ ha i ba to nyɛ ngɔ. I hɛɛ ye he gu, nɛ nyɛ wo mi tade. I nu hiɔ, nɛ nyɛ ba slaa mi; a wo mi tsu mi, nɛ nyɛ ba ye ngɔ.” Benɛ “dali ɔmɛ” nɛ ji jijɔ ɔmɛ bi si ke mɛni blɔ nɔ nɛ a gu kɛ pee ní kpakpa nɛ ɔmɛ kɛ ha lɛ ɔ, Matsɛ ɔ he nɔ ke: “Be abɔ nɛ nyɛ pee ngɔ ha ye nyɛmimɛ nɛ ɔmɛ a ti nyafii pe kulaa a, imi nyɛ pee ngɔ ha a nɛ!” (Mateo 25:35, 36, 40, 46) Tsa pi hiɔwe nɛ a pee jamɛ a ní kpakpa amɛ ngɛ, ejakaa a nui hiɔ ngɛ hiɔwe, nɛ hwɔ hu yi nɔ ko ngɛ lejɛ ɔ. Lɔ ɔ he ɔ, ní nɛ ɔmɛ ji níhi nɛ a pee kɛ ha Kristo nyɛmimɛ ɔmɛ ngɛ zugba a nɔ.
Nɛ apletsi ɔmɛ nɛ matsɛ ɔ kɛ mɛ da si ngɛ e muɔ nɔ ɔ hu nɛɛ? Mɛni maa ba a nɔ? Yesu de ngɛ a he ke: “Kɛkɛ ɔ, [Matsɛ ɔ] ma de ni nɛmɛ nɛ ngɛ e muɔ nɔ ɔ ke, ‘Nyɛ nihi nɛ Mawu gbiɛ nyɛ, nyɛɛ je ye nɔ! Neneene la nɛ a dla ngɔ to Abosiami, kɛ e bɔfo ɔmɛ ɔ, nyɛ ya sɛ mi! Hwɔ ye mi, se nyɛ ha we mi ní ma ye; kuma ye mi, se nyɛ ha we mi nyu ma nu; Nubwɔ ji mi, se nyɛ ha we nɛ ma ba to nyɛ; i hɛɛ ye he gu, se nyɛ wui mi tade; i nu hiɔ, nɛ jehanɛ hu a wo mi tsu, se nyɛ ba slaa we mi.’” (Mateo 25:41-43) Bɔ nɛ a kojo apletsi ɔmɛ ha a sa saminya, ejakaa benɛ Kristo nyɛmimɛ ɔmɛ ngɛ zugba a nɔ ɔ, a wa mɛ yi mi.
Yesu ha nɛ kaseli ɔmɛ na kaa ngɛ kojomi nɛ maa ba hwɔɔ se ɔ mi ɔ, ni komɛ ma ná wami, nɛ ni komɛ a hɛ mi ma kpata. Yesu de ke: ‘Matsɛ ɔ ma he nɔ ke, “Niinɛ, i ngɛ nyɛ dee ke, be abɔ nɛ nyɛ pee we ngɔ ha nyɛ nyɛmimɛ nɛ ɔmɛ a ti nɔ nyafii pe kulaa a, nyɛ pee we ngɔ ha we imi hulɔ.” Lɔ ɔ he ɔ, nimli nɛ ɔmɛ maa ya neneene hɛ mi kpatami mi; se dali ɔmɛ lɛɛ a maa ya neneene wami mi.’—Mateo 25:45, 46.
Heto nɛ Yesu kɛ ha e bɔfo ɔmɛ ngɛ sane nɛ a ya bi lɛ ɔ he ɔ bli a juɛmi nya saminya, nɛ e maa ye bua mɛ konɛ a hyɛ a ní peepee kɛ a je mi bami nɛ hi.